གཙང་འགྲམ་ནས་སྐྱོ་གདུང་དང་ན་ཟུག་གི་ཉམས་སྣང་སྣ་ཚོགས་པ་འཁུར་ནས་མདུན་དུ་ཡོང་བཞིན་པའི་གསར་བུ་ཁེར་ཧྲེང་དེས་སྐྲ་ལོ་རིང་ཞིང་ངོ་གདོང་སྨུག་པོ་ཡོད།ཏག་ཏག་བལྟས་ཚོད་ཀྱིས་ཨ་མདོ་ནས་ཡིན་པ་ཤེས་ཐུབ།ཨ་མདོའི་ཕོ་རྒོད་ཟེར་བའང་ཁོ་ལྟ་བུ་ཞིག་ཡིན་པར་གདོན་མི་ཟའོ།།ཁོས་ངག་ནས་མ་ཎི་མི་འདོན་ཞིང་སྒྲོལ་མ་དེ་བས་ཀྱང་མི་འདོན།ནམ་རྒྱུན་གཙང་ངོགས་འདིར་ང་ཁོ་ལ་འཕྲད་ཐེངས་རེར།ཁོས་ཡིད་སྤྲོ་ཞིང་རྣ་བར་སྙན་པའི་ངག་སྒོ་ལས་ནུབ་གླིང་གི་སྙན་ཚིག་འགའ་སྐྱོར་བཞིན་མིག་གཉིས་དབྱིངས་སུ་གཏད་ནས་རྒྱང་རིང་ཞིག་བསམ་བཞིན་ལོས་ཡོད་སྙམ་པའི་ཚོར་བ་འདྲ་སྦྱིན་ཡོང་།ཡང་སྐབས་འགར་ཚངས་མགུར་དང་བོད་ཀྱི་གནའ་ཚིག་འགར་གྱེར་འདོན་འདྲ་བྱས་ནས་ཡོད།ཏག་ཏག་སྐབས་ཤིག་ལ་ཕར་ཕྱོགས་ཀྱི་མི་བུ་དེ་གློ་བུར་དུ་གངས་རིའི་ཡུལ་ཕྱོགས་སུ་ཁ་འཁོར་ནས་མགོ་བོ་སྒུར་ཏེ་མིག་ཆུ་བཞུར་བཞིན་ངག་སྒོ་ལས་ཚངས་དབྱངས་རྒྱ་མཚོའི་སྤྲུལ་སྐུ་ཞེས་ཡང་ཡང་འབོད་བཞིན་པ་ཕྲན་གྱི་རྣ་བའི་ཉ་བྱར་རླུང་བུ་གཡུག་ཕྱོགས་སམ་ཡང་ན་ལས་དབང་གིས་གྲག་འོང་།དུས་དེ་ནས་བཟུང་མི་ཕོ་འདི་ལ་གྲོགས་ཤིག་སྒྲིག་འདོད་ཀྱི་རེ་བ་ཞིག་འཆར་ཡོད།ཡིན་དང་སྙན་ངག་པའམ་མི་ཧྲེང་ཁེར་འགྲོ་འདི་ལ་སྲ་ཞིང་བརྟན་པའི་རང་ཚུགས་ཤིག་ཡོད་པས་གང་འདོད་འདོད་དུ་མི་གཞན་ལ་ཁ་བརྡ་མི་བཤད་ལ་འབྲེལ་བ་དེ་བས་ཀྱང་མི་འཛུགས།ངེད་གཉིས་དུས་རྒྱུན་ཕ་ཡུལ་གྱི་རི་བོ་མཐོང་སའི་གཙང་འགྲམ་འདིར་མ་གྲོས་གཅིག་མཐུན་གྱིས་ཐོན་འོང་མོད།ཕན་ཚུན་ལ་ཁ་བརྡ་ཅི་ཡང་བཤད་མ་མྱོང་།དེའང་གཙོ་བོ་མི་ཕོ་འདི་ལ་གཤིས་ཀ་ཡ་མཚར་ཞིག་ཡོད་རྐྱེན་མ་ཡིན་ནམ།ངས་ཁོང་ལ་འབྲེལ་བ་འདྲ་བོ་འཛུགས་འདོད་བྱས་མྱོང་མོད།ཁོས་བོད་སྐད་མི་གོ་བ་ལྟར་ངས་སྐད་ཆ་རྣ་བའི་རྒྱབ་དུ་བཞག་པའང་ཐེངས་གཅིག་མིན།ཡིན་ཡང་ང་ཁོ་ལ་སྔར་ལས་ཀྱང་དགའ་བོ་ཡོད་པར་གྱུར།མཐའ་སྐོར་གྱི་ཕྱི་གླིང་བ་དང་རྒྱ་མི་ཚོས་ཁོ་ནི་སྤྲང་བོ་ཞིག་གམ་ཡང་ན་ཁ་གྲག་མི་ཤེས་པའི་བླུན་པོ་ཞིག་རེད་ཅེས་བརྗོད་བཞིན་འདུགདྲང་མོར་བཤད་ན་ཁོས་སྙན་ངག་གྱེར་བཞིན་པ་དེ་དག་ངའི་ཐོས་མེད་པ་འདྲ་བོ་ཡིན་རྒྱུས་ན།ངས་ཀྱང་བརྟག་དཔྱད་མེད་པའི་ཁོ་ཚོ་ལྟར་དེ་འདྲ་མི་བསམ་རྒྱུས་ངེས་པ་མེད་པ་འདྲ།ངས་མདུན་སྐྱོད་མཚམས་བཞག་ནས་ཁ་ཕྱིར་འཁོར་ཏེ་སྙན་ངག་པ་ཁོང་ལ་དགོད་འཛུམ་ཞིག་བསྟན་པ་ཡིན།མུ་ཏིག་བསྟར་ལ་བརྒྱུས་པའི་སོ་ཕྲེང་དཀར་པོ་དེ་དག་ཀྱང་སྙན་ངག་པ་ཞིག་གི་ཉམས་འགྱུར་འདྲ་བོ་གནང་བཞིན་ཁོང་གིས་ང་ལ་དགོད་འཛུམ་ཐོག་མར་གནང་བྱུང་།ཡིན་ཡང་རོལ་དབྱངས་འདྲ་བའི་སྙན་ངག་དེ་དག་ཁོང་གིས་དེ་རིང་གྱེར་མ་བྱུང་།ཡིན་ནའང་ང་ལ་ཁོང་གིས་དགོད་འཛུམ་ཞིག་བསྟན་པའི་ཡིད་སྤྲོ་སྤྲོ་ངང་ལས་ཁུངས་ཕྱོགས་སུ་མྱུར་མོར་སོང་བ་ཡིན།ཏག་ཏག་གཟའ་འཁོར་གཅིག་ལ་ཁོང་གི་གྲིབ་མ་ཙམ་ཡང་མཐོང་རྒྱུ་མི་འདུག་ང་རང་སྐྱོ་སྐྱོ་འདྲ་བྱས་ནས་ཉིན་དེ་དག་འཆོར་ཐུབ་བྱས་པ་ཡིན།རང་གི་ངོ་གདོང་ལ་སྡེར་མོ་བཙུགས་ནས་མེ་ལོང་ཆག་ཤོར་མ་འདིས་ཁ་གཏད་ནས་རང་ལ་སྡིགས་དམོད་བྱས་པ་ཡིན།ཐ་ན་སྙན་ངག་པ་ཁོང་གི་མཚན་ཙམ་ཡང་ཤེས་མ་ཐུབ་ཟེར་བཞིན་རང་ལ་ནུས་མེད་ཅེས་པའི་མིང་བྱང་ཞིག་བཏགས་པ་ཡིན།